পাক সীমান্তে আত্মঘাতী হামলা! মৃত ৭

ওয়েব ডেস্ক : সংঘর্ষবিরতির মাঝে ফের পাকিস্তান (Pakistan) সীমান্তে হামলা! এবার খাইবার পাখতুনখোয়া প্রদেশের উত্তর ওয়াজিরিস্তানে আত্মঘাতী হামলায় (Suicide Attack) ৭ পাক সেনার মৃত্যু হয়েছে বলে খবর। এমনটাই জানাচ্ছে সংবাদ সংস্থা রয়টার্স। তবে পাকিস্তানের তরফে কোনও সেনার মৃত্যুর কথা স্বীকার করা হয়নি। পাল্টা দাবি করা হয়েছে, সকল জঙ্গিকেই নিকেশ করেছে পাক সেনা।

রয়টার্সের একটি প্রতিবেদনে বলা হয়েছে, বিস্ফোরকবোঝাই গাড়ি নিয়ে সেনাঘাঁটির দেওয়ালে ধাক্কা মারে এক জঙ্গি। যার কারণে ভয়াবহ বিস্ফোরণ হয়। সেই হামলায় ৭ পাক সেনা প্রাণ হারিয়েছেন বলে দাবি করা হয়েছে প্রতিবেদনে। আহত অন্তত ১৩।

আরও খবর : প্রয়াত জাপানের প্রাক্তন প্রধানমন্ত্রী তোমিচি মুরাইমা

তবে পাকিস্তানের সরকারি সংবাদমাধ্যম দাবি করেছে, সেনাঘাঁটিতে আত্মঘাতী হামলার (Suicide attack) চেষ্টা চালানো হয়েছিল। আরও বেশ কয়েকজন জঙ্গি ঘাঁটিতে প্রবেশের চেষ্টা করেছিল। কিন্তু সেখানে প্রবেশের আগেই তাদের খতম করা হয়েছে। বাহিনীর কোনও ক্ষয়ক্ষয়তি হয়নি বলে দাবি করা হয়েছে। অন্যদিকে ইসলামাবাদের তরফে দাবি করা হয়েছে, গত দু’দিনে পাক সেনার হাতে নিকেশ হয়েছে ৮৮ জন তালিবান জঙ্গি।

প্রসঙ্গত, গত কয়েকদিন ধরে সংঘর্ষ চলছে পাকিস্তান (Pakistan) ও আফগানিস্তানের (Afganistan) মধ্যে। তবে দুই দেশের মধ্যে সম্প্রতি ৪৮ ঘন্টার জন্য সংঘর্ষবিরতি চুক্তি হয়। ১৭ অক্টোবর, শুক্রবার সেই সময় শেষ হচ্ছে। অন্যদিকে পাকিস্তানের তরফে অভিযোগ করা হয়েছে, পাকিস্তান ও আফগানিস্তানের মধ্যে যে সংঘর্ষ চলছে তাতে মদত দিচ্ছে ভারত (India)। তবে ভারতের তরফে এই অভিযোগ খারিজ করা হয়েছে। অন্যদিকে এই সংঘর্ষে আফগানিস্তানের পাশেই দাঁড়িয়েছে নয়াদিল্লি। ভারতের তরফে বলা হয়েছে, পাকিস্তান অনেকদিন ধরেই সন্ত্রাসবাদকে মদত দিয়ে আসছে। কিন্তু তা নিয়ে প্রতিবেশীদের দোষারোপ করা পাকিস্তানের পুরনো স্বভাব।